কোয়েম্বাটুরে কলেজ ছাত্রীকে গণধর্ষণের অভিযোগ, অভিযুক্তদের পায়ে গুলি পুলিশের

ওয়েব ডেস্ক: কোয়েম্বাটুর বিমানবন্দরের কাছে এক এমবিএ পড়ুয়াকে গণধর্ষণের অভিযোগে তীব্র চাঞ্চল্য (Coimbatore gang rape)। পুলিশ জানিয়েছে, রবিবার রাতে এই ঘটনা ঘটে। প্রেমিককে মারধর করে গাড়ি থেকে নামিয়ে তরুণীকে অপহরণ করে নিয়ে গিয়ে ধর্ষণ করা হয়।

এই ঘটনায় অভিযুক্ত তিন জন, গুনা, কারুপ্পাস্বামী এবং কার্তিক ওরফে কালীশ্বরনকে গ্রেফতার করেছে পুলিশ। অভিযুক্তরা পালানোর চেষ্টা করলে পুলিশ তাদের পায়ে গুলি চালায়। তিন জনকেই কোয়েম্বাটুরের সরকারি হাসপাতালে ভর্তি করা হয়েছে। ঘটনায় এক হেড কনস্টেবলও আহত হয়েছেন বলে জানিয়েছেন কোয়েম্বাটুরের পুলিশ কমিশনার সারাভানা সুন্দর।

আরও পড়ুন: দিল্লির বাতাসে বিষ! রক্ষা পেতে চিকিৎসকদের পরামর্শ ভিটামিন ডি সাপ্লিমেন্ট

তদন্তকারীদের সূত্রে জানা গিয়েছে, রবিবার সন্ধ্যায় তরুণী এক বন্ধুর সঙ্গে গাড়িতে যাচ্ছিলেন। সেই সময় তিন অভিযুক্ত জানলা ভেঙে বন্ধুর মাথায় আঘাত করে তাঁকে নামিয়ে দেয় এবং তরুণীকে জোর করে তুলে নিয়ে যায়। অভিযোগ, এরপর তাঁকে পরিত্যক্ত স্থানে নিয়ে গিয়ে গণধর্ষণ করা হয়। সোমবার সকালে অচেতন অবস্থায় উদ্ধার করা হয় তরুণীকে। বর্তমানে তিনি হাসপাতালে চিকিৎসাধীন।

পুলিশ কমিশনার জানিয়েছেন, অভিযুক্তরা ভেল্লাকিনারু এলাকায় পালানোর চেষ্টা করছিল, তখনই আত্মরক্ষার্থে গুলি চালাতে বাধ্য হয় পুলিশ। কোয়েম্বাটুর পুলিশ জানিয়েছে, ঘটনাটির পূর্ণাঙ্গ তদন্ত শুরু হয়েছে এবং অপরাধীদের বিরুদ্ধে কড়া ব্যবস্থা নেওয়া হবে।